b'\n_START_ARTICLE_\nArvo Tervasmaa\n_START_PARAGRAPH_\nArvo Albert Tenl\xc3\xa9nius my\xc3\xb6h. Tervasmaa (3. lokakuuta 1891 Kisko \xe2\x80\x93 17. tammikuuta 1963) oli suomalainen j\xc3\xa4\xc3\xa4k\xc3\xa4rimajuri. H\xc3\xa4n sai sotilaskoulutuksensa ensimm\xc3\xa4isen maailmansodan aikana Saksassa, miss\xc3\xa4 h\xc3\xa4n sai tulikasteensa Saksan it\xc3\xa4rintamalla Misse-joella vuonna 1916. My\xc3\xb6hemmin h\xc3\xa4n osallistui Suomen sis\xc3\xa4llissotaan Valkoisen Armeijan riveiss\xc3\xa4 komppanianv\xc3\xa4\xc3\xa4pelin\xc3\xa4. My\xc3\xb6hemmin h\xc3\xa4n palveli Ilmavoimissa.\n_START_SECTION_\nPerhetausta\n_START_PARAGRAPH_\nTenleniuksen vanhemmat olivat maanviljelij\xc3\xa4 Antti Tenl\xc3\xa9nius ja Maria Domander. H\xc3\xa4net vihittiin avioliittoon vuonna 1924 Helmi Fredrika Passisen kanssa.\n_START_SECTION_\nOpinnot\n_START_PARAGRAPH_\nTenl\xc3\xa9nius k\xc3\xa4vi kansakoulun ja opiskeli vuosina 1907 \xe2\x80\x93 1908 Ateneumissa piirustusta ja koristemaalausta sek\xc3\xa4 suoritti yksityisesti viidennen luokan Helsingin suomalaisessa lyseossa vuonna 1923. H\xc3\xa4n suoritti opintomatkat tutustuakseen lentokone\xe2\x80\x93 ja moottoriteollisuuteen Ranskassa vuonna 1924, Saksassa vuonna 1929 ja T\xc5\xa1ekkoslovakiassa vuonna 1931. H\xc3\xa4n suoritti my\xc3\xb6s ilmailuteknillisen kurssin vuonna 1933.\n_START_SECTION_\nJ\xc3\xa4\xc3\xa4k\xc3\xa4rikausi\n_START_PARAGRAPH_\nTenl\xc3\xa9nius ty\xc3\xb6skenteli vuosina 1909 \xe2\x80\x93 1911 konttoriapulaisena Westerlund & co:n palveluksessa ja vuosina 1913 \xe2\x80\x93 15 koneteknikkona Wilhelm Schauman ab:n palveluksessa Pietarsaaressa ennen liittymist\xc3\xa4\xc3\xa4n vapaaehtoisena Saksassa sotilaskoulutusta antavan j\xc3\xa4\xc3\xa4k\xc3\xa4ripataljoona 27:n 3. komppaniaan 15. marraskuuta 1915. H\xc3\xa4n otti osaa taisteluihin ensimm\xc3\xa4isess\xc3\xa4 maailmansodassa Saksan it\xc3\xa4rintamalla Misse-joella ja Riianlahdella, josta h\xc3\xa4net siirrettiin 9. tammikuuta 1917 h\xc3\xa4nen loukkaantumisen seurauksena pataljoonan t\xc3\xa4ydennysjoukkoon. Takaisin komppaniaansa h\xc3\xa4n palasi parannuttuaan 20. toukokuuta 1917 ja osallistui sen j\xc3\xa4lkeen moottorivene\xe2\x80\x93 ja moottoripy\xc3\xb6r\xc3\xa4kursseille vuonna 1917 Libaussa sek\xc3\xa4 Polangenissa saman vuonna j\xc3\xa4rjestetylle erikoiskurssille (pommarikurssi).\n_START_SECTION_\nSuomen sis\xc3\xa4llissota\n_START_PARAGRAPH_\nTenl\xc3\xa9nius saapui Suomeen (Vaasaan) j\xc3\xa4\xc3\xa4k\xc3\xa4reiden p\xc3\xa4\xc3\xa4joukon mukana V\xc3\xa4\xc3\xa4peliksi ylennettyn\xc3\xa4 25. helmikuuta 1918. H\xc3\xa4net komennettiin Suomen sis\xc3\xa4llissotaan komppanianv\xc3\xa4\xc3\xa4peliksi 1. j\xc3\xa4\xc3\xa4k\xc3\xa4rirykmentin 1. j\xc3\xa4\xc3\xa4k\xc3\xa4ripataljoonan 1. komppaniaan. H\xc3\xa4n otti osaa sis\xc3\xa4llissodan taisteluihin Lemp\xc3\xa4\xc3\xa4l\xc3\xa4ss\xc3\xa4 ja S\xc3\xa4ini\xc3\xb6ll\xc3\xa4 sek\xc3\xa4 Viipurissa.\n_START_SECTION_\nSis\xc3\xa4llissodan j\xc3\xa4lkeinen aika\n_START_PARAGRAPH_\nTenlenius siirrettiin sis\xc3\xa4llissodan j\xc3\xa4lkeen 14. kes\xc3\xa4kuuta 1918 alkaen Kaartin j\xc3\xa4\xc3\xa4k\xc3\xa4ripataljoonan 4. komppaniaan, miss\xc3\xa4 h\xc3\xa4net m\xc3\xa4\xc3\xa4r\xc3\xa4ttiin 8. hein\xc3\xa4kuuta 1918 alkaen puhelinosaston p\xc3\xa4\xc3\xa4llik\xc3\xb6ksi ja 15. hein\xc3\xa4kuuta 1919 pataljoonan adjutantiksi. H\xc3\xa4net komennettiin 1. marraskuuta 1920 ja siirrettiin 1. tammikuuta 1921 Utin lentoasemalle aliupseerikoulun johtajaksi. My\xc3\xb6hemmin h\xc3\xa4net m\xc3\xa4\xc3\xa4r\xc3\xa4ttiin 1. maaliskuuta 1921 alkaen Ilmailutelakan insin\xc3\xb6\xc3\xb6riupseeriksi ja 13. toukokuuta 1921 Ilmailutelakan p\xc3\xa4\xc3\xa4llik\xc3\xb6ksi sek\xc3\xa4 1. tammikuuta 1928 alkaen Lentokonetehtaan Santahaminan osaston johtajaksi ja 29. marraskuuta 1933 Koelentueen konetarkastajaksi, Lentoasema 2:n konetarkastajaksi h\xc3\xa4net siirrettiin 1. maaliskuuta 1934. Tenl\xc3\xa9nius vaihtoi vuonna 1935 sukunimens\xc3\xa4 Tervasmaaksi. Tervasmaa siirrettiin 18. kes\xc3\xa4kuuta 1937 Lentoasema 5:een (my\xc3\xb6hemmin Lentorykmentti 1), miss\xc3\xa4 h\xc3\xa4net sijoitettiin insin\xc3\xb6\xc3\xb6rikapteeniksi ja palveli teht\xc3\xa4v\xc3\xa4ss\xc3\xa4 talvisotaan saakka. Aikaisempina vuosina h\xc3\xa4n toimi lis\xc3\xa4ksi vuosina 1930 \xe2\x80\x93 1931 Suojeluskuntain ilmailukomppanian p\xc3\xa4\xc3\xa4llikk\xc3\xb6n\xc3\xa4 ja oli vuonna 1923 vastaanottamassa Suomeen toimitettavia lentokonemoottoreita Tanskassa ja Ranskassa.'